Man vas na moord op swanger vriendinŉ 24-jarige man is in Chesterville in Durban, KwaZulu-Natal in hegtenis geneem in verband met die moord op sy swanger vriendin. Kapt. Thulani Zwane, woordvoerder van die polisie, sê die 22-jarige hoogswanger vrou is op 21 Februarie vanjaar as vermis aangemeld. Die verdagte het aan die polisie gesê dat hy haar die laaste keer gesien het toe hy saam haar na ŉ busstop gestap het. Zwane sê nadat die man in hegtenis geneem is, het hy die polisie na die toneel gevat waar hy sy vriendin glo vermoor het. “Daar word vermoed dat sy aan die brand gesteek en haar liggaam opgekap is nadat sy met ŉ skerp voorwerp teen die kop geslaan is. DNS-toetse sal gedoen word om te verseker dat die oorskot wat gevind is wel die van die vermiste vrou is.” Die motief vir die moord is nog nie bekend nie en word ondersoek. “Dit is moontlik dat die verdagte van dubbele moord aangekla kan word,” sê Zwane. Die verdagte sal binnekort in die hof verskyn.